আর যদি এখানে আপনার করা দু’বছর আগে প্রকাশিত অনুবাদটি বুঝিয়ে থাকেন — তাহলে আমাদের বোঝা মতে সেটি একটি ‘অনুবাদ’, ‘পূর্ণাঙ্গ মূল্যায়ন’ নয়। (আপনার সেই লেখার ভূমিকাতে আপনিও জানিয়েছেন সেটি একটি ‘ধারাবাহিক অনুবাদ’)। এক্ষেত্রে আমরা মনে করি, সাইকিয়ার লেখাটির মূল্যায়নের সময় এর মূল টেক্সট (অর্থাৎ, মূল ইংরেজি লেখাটি) ধরেই আলোচনা এগোনো অধিকতর যুক্তিযুক্ত। কারণ, যুদ্ধাপরাধ এবং তৎসংশ্লিষ্ট কিছু গুরুত্বপূর্ণ পরিভাষাগত বিষয় রয়েছে, ‍যে-সবের আলোচনা সাইকিয়ার মূল ইংরেজি লেখাতে তিনি নিজে যেভাবে প্রয়োগ করেছেন তাকে কেন্দ্র করে এগোনোই সমীচীন। উপরের মন্তব্যে আমরা দেখছি, অস্মিতাও সেই মূল ইংরেজি লেখাটিকে অবলম্বন করেই আলোচনা করার অভিপ্রায় ব্যক্ত করেছেন। এ কারণেই বঙ্গানুবাদটি রেফারেন্স হিসেবে দেয়ার প্রস্তাব করা হয়েছিল, যাতে চাইলে আপনার করা বাংলা অনুবাদটিও কেউ সমান্তরালে দেখে নিতে পারেন।